Poznámky si odpíšte do zošita zo slovenského jazyka a naučte sa to!!!

**Skladba (Syntax)**

- jazykovedná disciplína, ktorá sa zaoberá vetnými členmi, skladmi, vetami

**Veta:**

- základná jednotka reči

- má ustálenú podobu – na začiatku je veľké písmeno, na konci je bodka, výkričník , otáznik alebo tri bodky

- každá veta má svoju melódiu – je stúpavá alebo klesavá podľa typu vety

- aj jedno slovo môže byť vetou, napr. *Prestaňte! Podchod.*

delenie viet podľa obsahu (zámeru hovoriaceho):

**a/ oznamovacie**: *Dnes neprídem do parku.*

**b/ opytovacie** – *Koľko je hodín?*

**c/ rozkazovacie** – *Umy sa!*

**d/ želacie** – *Kiežby som dostal jednotku!*

**e/ zvolacie** – *To je nádherné!*

delenie viet podľa zloženia:

**a/ jednoduché** – obsahuje jeden prísudok (*Dnes vyhráme*.)

**b/ súvetia** – jednoduché (obsahuje dva prísudky: *Prišiel a zvíťazil.*)

zložené (obsahuje tri a viac prísudkov: *Prišiel, videl, zvíťazil.*)

delenie viet podľa jadra výpovede:

**a/ jednočlenné** – ich jadrom je vetný základ

**b/ dvojčlenné** – ich jadrom je prisudzovací sklad (podmet + prísudok)

**Vetné členy** sú plnovýznamové slová: podstatné mená, prídavné mená, zámená, slovesá a príslovky. Delíme ich na:

**a/ základné (hlavné)** – podmet, prísudok, vetný základ.

**b/ vedľajšie (rozvíjacie)** – predmet, príslovkové určenie, prívlastok

Vetný člen môže byť:

**a/ jednoduchý (holý)** – nie je rozvitý ďalším slovom, je vo vete samostatný, napr. *sestra nakupuje, schladilo sa*

**b/ rozvitý –** je bližšie určený (spresnený) iným slovom, napr. *Kamarátova sestra nakupuje veľmi rada.*

**c/ viacnásobný** – tvoria dva alebo viaceré rovnocenné vetné členy, napr. *napínavý, zábavný a originálny román*

**Podmet**

- hlavný vetný člen, ktorý pomenúva toho, kto vykonáva činnosť alebo kto má nejakú vlastnosť, t.j. pôvodca činnosti alebo nositeľ vlastnosti, stavu alebo okolnosti deja, napr. ***chlapec*** *počúval*. Najčastejšie býva vyjadrený podstatným menom alebo zámenom v nominatíve. Pýtame sa naň otázkou **kto? čo?**

*členenie podmetu:*

**a/ vyjadrený** **(2v)**– nachádza sa vo vete. Najčastejšie býva vyjadrený podstatným menom, menej prídavným menom, zámenom, číslovkou, neurčitkom slovesa a citoslovcom.

*podstatným menom* – *Moja* ***mama*** *maľuje izbu.* (Kto maľuje izbu? mama)

*slovesným podstatným menom:* ***Maľovanie*** *má veľmi rád.* (Čo má veľmi rád? maľovanie)

*prídavným menom –* ***Chorý*** *zaspal.* (Kto zaspal? chorý)

*zámenom –* ***Ona*** *spí.* (Kto spí? ona)

*číslovkou* – ***Dvaja*** *dnes chýbajú.* (Kto dnes chýba? dvaja)

*neurčitkom slovesa –* ***Fajčiť*** *je škodlivé.* (Čo je škodlivé? fajčiť)

*citoslovcom – Veselé* ***hurá*** *sa ozvalo z triedy.* (Čo sa ozvalo z triedy? hurá)

**b/ nevyjadrený (zamlčaný – 2n)** – nie je vyjadrený osobitným slovom, t.j. nenachádza sa priamo vo vete. Vieme si ho domyslieť z významu ostatných viet v texte. Dopĺňame ho osobným zámenom. (*Chcel by si ísť s nami? –* ***ty***)

napr. *Učia sa.*  (Kto sa učia? *oni*)

*Spíme.* (Kto spíme? *my*)

*Pôjdeš.*  (Kto pôjdeš? *ty*)

*členenie podmetu:*

**a/ holý** - ***Mama*** *varí.*

**b/ rozvitý** - *Moja* ***mama*** *varí.*

**c/ viacnásobný - *Mama*** *a****otec*** *varia.*